Anno ab incarnatione Domini MCXXXI. Humbertus Coloniacensis construxit abbatiam quæ Miratorium dicitur, in archiepiscopatu Lugdunensi tempore domini Petri archiepiscopi et Willelmi comitis Matisconensis, a quo terram eamdem tenebat; deditque fratribus ibidem Deo servientibus, consensu et concessu uxoris et filiorum suorum Guerrici, Willelmi, Humberti et Willelmi comitis, omnem terram quam ibi habebat, et nemus eidem terræ contiguum quod Bilenus (alias Bileium) dicitur. Concessit et quidquid Miratorienses monachi ab ejus hominibus quoquo loco vel quolibet modo possent adquirere. Necnon et per omnem terram suam pascua et nemora eorumdem usui necessaria. Hujus rei testes sunt Rainaldus de Cuisiaco, Milo de Belloforti, Aymo Lumbel de Cuisello, Guido Bardulfus et alii. Dedit etiam terram apud Gisiacum in qua fratres prædicti vineam ædificaverunt, laudante uxore sua et filiis suis Widone videlicet atque Dalmatio et Bernardo. Testes sunt Humbertus de Toria et Girardus de Chavannis.